Saadillah Mursjid lahir di Barabai, 7 September 1937. Sidin anak dari Tuan guru Mursjid. Sidin pernah menjabat Menteri Sekretaris Negara di Kabinet Pembangunan VII (1998), Menteri Sekretaris Kabinet di Kabinet Pembangunan VI (1993-1998) wan Menteri Muda/Sekretaris Kabinet di Kabinet Pembangunan V (1988-1993).
Sebelum jadi menteri, sidin nang lulusan UGM, The Netherlands Economic Institute (Rotterdam), wan Universitas Harvard ngini pernah betugas di Badan Perencanaan Pembangunan Nasional (Bappenas). Sidin pernah jua menjabat Direktur Utama PT Dua Satu Tiga Puluh (DSTP), perusahaan nang dibentuk gasan memproduksi pesawat jet pertama Indonesia. Tapi, proyek prestisius ngitu kada dilanjutkan imbah Presiden Soeharto lengser wan krisis moneter. Selain itu sidin jua menjabat Komisaris Utama PT Hanurata.
Tahun 1992, sidin dapat penghargaan Bintang Mahaputra Adipradana. Tahun 2003, sidin jadi general manager Taman Mini Indonesia Indah (TMII).
Waktu mantan presiden Soeharto mundur, sidin menjabat Menteri Sekretaris Negara. Wayahitu Soeharto menunjuk sidin mempersiapakan naskah final Keputusan Presiden tentang Komite Reformasi dan Keputusan Presiden tentang Pembentukan Kabinet Reformasi. Sidin dikenal sebagai politisi pengikut Soeharto nang loyal wan tetap mendampingi Soeharto di saat banyak urang bapaling dari Soeharto imbah Soeharto lengser.
Sidin meninggal dunia marga stroke, Kamis 28 Juli 2005 jam 15.57 di Rumah Sakit Pusat Pertamina, Jakarta dalam usia 67 tahun. Sidin meninggalkan bini, Ny Halimah Ratna S Mursjid, tiga anak (Husni Fuadi, Chusnul Wahidah, Laili Kurniati) wan enam cucu. Jenazah sidin diandak di rumah duka, Jalan Mampang Prapatan IV Jakarta Selatan. Bubuhan pejabat wan mantan pejabat datang melawat, temasuk mantan Presiden Soeharto. Pak Harto tadiam bediri wan bedoa gasan urang kepercayaannya ngitu. Sebelum dikubur di TMP Kalibata, jenazah diandak di Masjid At-Tin TMII Jumat 29/7.
Saadillah Mursjid salah satu Urang Banjar nang bisi jabatan penting di pemerintahan pusat. Salawas 10 tahun sidin masuk kabinet. Mudahan ada banyak lagi Urang Banjar nang kawa maumpati sidin.
bjn_Latn bjn_Latn bjn_Latn bjn_Latn bjn_Latn bjn_Latn